題王伯畏清心堂
作者：汪炎昶
朝代：宋

paragraphs: 記語簡以遒，饒舌泄幽秘。
洗盡闤闠腥，闡此林壑氣。
曰予炯靈臺，頗已窺彷彿。
聲利洶金鼓，耳目易烽燧。
未用死灰渠，我道故自異。
耿耿終莫易，當如濁時水。
濁匪却而澄，濁自靡所寄。
子本不避俗，而俗若子避。
共袖剝啄手，爲子成僻邃。
任物解外梏，冥心藴真詣。
亦不謝塵囂，亦不膠吾意。
豈但靜所守，經世可如是。